**OBČINA IZOLA – COMUNE DI ISOLA**

 **Ž U P A N**

Na podlagi 56. člena Statuta Občine Izola

(Uradne objave Občine Izola, št. 15/1999 in 17/2012)

R A Z G L A Š A M

**P R A V I L N I K**

 **o dodeljevanju finančnih spodbud za razvoj podjetništva in gospodarstva v občini Izola**

Ž u p a n

**mag. Igor K O L E N C**

Številka: 300-1/2013

Datum: 30. 9. 2013

**OBČINA IZOLA - COMUNE DI ISOLA**

**OBČINSKI SVET**

Na podlagi 2. člena Zakona o spremljanju državnih pomoči (Uradni list RS, št. 37/2004) in 30. člena Statuta Občine Izola (Uradne objave, št. 15/1999 in 17/2012) je Občinski svet Občine Izola na svoji 21. redni seji, dne 26. 9. 2013, sprejel

**P R A V I L N I K**

**o dodeljevanju finančnih spodbud za razvoj podjetništva in gospodarstva v občini Izola**

**I. SPLOŠNE DOLOČBE**

1. **člen**

**(vsebina pravilnika)**

1) S tem pravilnikom se določajo ukrepi, pogoji in postopek za dodeljevanje sredstev občinskega proračuna za spodbujanje razvoja podjetništva in gospodarstva v občini Izola.

1. **člen**

**(skladnost z veljavno zakonodajo)**

1) Pomoči iz tega pravilnika se dodeljujejo v skladu z Uredbo Komisije (ES) 1998/2006 z dne 15. decembra 2006 o uporabi členov 87 in 88 Pogodbe o ustanovitvi Evropske skupnosti za državno pomoč »de minimis« (Uradni list EU L 379, 28. 12. 2006, str. 5–10); v nadaljevanju; Uredba.

1. **člen**

**(viri financiranja)**

1) Sredstva za pomoči se zagotavljajo iz proračuna občine Izola (v nadaljevanju: občine).

1. **člen**

**(upravičeni prejemniki)**

1) Upravičeni prejemniki državne pomoči po tem pravilniku so samostojni podjetniki ter mikro, male in srednje velike gospodarske družbe v skladu z zakonom, ki ureja gospodarske družbe (v nadaljevanju; podjetja).

2) Podjetja imajo sedež dejavnosti na območju občine Izola.

3) Za ugotavljanje velikosti gospodarske družbe se uporablja veljavna opredelitev velikosti podjetij EU, ki velja za področje državnih pomoči.

4) Za posamezne ukrepe so lahko upravičeni prejemniki tudi drugi, če je to posebej navedeno v posameznem ukrepu.

5) Do državne pomoči po tem pravilniku niso upravičeni subjekti, ki:

* so v prisilni poravnavi, stečaju ali likvidaciji,
* so podjetja v težavah, ki dobivajo pomoč po posebnem programu za reševanje in prestrukturiranje,
* so podjetja, ki so že prejela državno pomoč po tem pravilniku pa naložbe oziroma storitve niso izvedli v skladu s podpisano pogodbo,
* so že koristila pomoč za posamezne namene do višine, ki jo omogočajo posamezna pravila državnih pomoči,
* nimajo pravočasno in v celoti poravnanih obveznosti do občine Izola,
* so v fazi vračanja neupravičeno prejete državne pomoči,
* so za iste upravičene stroške, ki jih navajajo v svoji vlogi na javni razpis pridobili sredstva iz državnega, lokalnega proračuna ali mednarodnih virov,
* nimajo poravnanih vseh davkov in prispevkov,
* so podjetja iz sektorjev: ribištva in ribogojstva, premogovništva, primarne proizvodnje kmetijskih proizvodov,
* v skladu z Uredbo niso upravičena do državne pomoči.

6) Državna pomoč ne sme biti:

* pogojena s prednostjo rabe domačega blaga pred rabo uvoženega;
* namenjena izvozu oziroma z izvozom povezane dejavnosti v tretje države ali države članice, kot je pomoč, neposredno povezana z izvoženimi količinami, z ustanovitvijo in delovanjem distribucijske mreže ali drugimi tekočimi izdatki, povezanimi z izvozno dejavnostjo;
* dodeljena podjetjem, ki delujejo v cestnoprometnem sektorju, za namen nabave vozil za cestni prevoz tovora.
1. **člen**

**(oblike in kumulacija pomoči)**

1) Pomoči po tem pravilniku se dodeljujejo kot nepovratna sredstva v določeni višini za posamezne namene v obliki subvencij in neposrednih subvencij obresti.

2) Pri dodeljevanju pomoči se upošteva kumulacija pomoči, ki določa, da se pomoči, ki jih prejme upravičenec iz kateregakoli javnega vira za iste upravičene stroške in namene, seštevajo in ne smejo preseči maksimalne višine pomoči, določene s pravili državnih pomoči in pomoči »de minimis«.

3) Pomoč dodeljena kateremu koli podjetju ne sme presegati 200.000 EUR bruto v obdobju zadnjih treh proračunskih let (v primeru podjetij, ki delujejo v cestnoprometnem sektorju, znaša zgornja dovoljena meja pomoči 100.000 EUR).

1. **člen**

**(splošna določila za vse ukrepe pravilnika)**

1) Splošna določila, ki veljajo za vse ukrepe po tem pravilniku so:

1. Pomoč se lahko dodeli samo upravičencem, ki so opredeljeni v okviru posameznega ukrepa.
2. Pomoč se dodeli na podlagi vloge vlagatelja z elementi poslovnega načrta (osnovni podatki o investitorju, podatki o investiciji, časovni potek investicije, stroški investicije). Podrobna vsebina in zahtevane vloge se določijo v razpisni dokumentaciji.
3. Vlagatelj lahko kandidira samo za naložbo, ki jo s pomočjo ukrepov iz tega pravilnika lahko izvede v celoti.
4. Upravičenec, ki pridobi za izvedbo naložbe pomoč po tem pravilniku, mora naložbo izvesti v skladu z vsemi veljavnimi predpisi. Vlagatelj mora ob prijavi na javni razpis predložiti izjavo, da za isti namen ni pridobil oziroma ni v postopku pridobivanja dodatnih sredstev iz kateregakoli drugega javnega vira.
5. Upravičenec, ki pridobi pomoč po tem pravilniku, mora naložbo uporabljati in imeti v lasti vsaj 2 leti po dokončani naložbi.
6. Na delovnem mestu, za katero je pridobljena pomoč, mora biti delavec zaposlen vsaj 1 leto po prejemu pomoči.
7. Upravičenec, ki pridobi pomoč po tem pravilniku, mora voditi predpisano dokumentacijo, ki je določena z javnim razpisom in pogodbo o dodelitvi sredstev in jo mora hraniti še najmanj 2 leti po zadnjem izplačilu sredstev.
8. Upravičenec sredstev ne sme uporabljati naložbe v nasprotju z namenom dodelitve sredstev.
9. Upravičenec, ki ja za isti namen, kot ga navaja v vlogi za pridobitev sredstev, že prejel javna sredstva Republike Slovenije ali EU, do sredstev ni upravičen.
10. Upravičenec pred dodelitvijo pomoči podpiše izjavo o že prejetih de minimis pomočeh,vključno z navedbo pri katerih dajalcih in v kakšnem znesku je v obdobju zadnjih treh proračunskih let še kandidiral za »de minimis« pomoč, ter izjavo o že prejetih (ali zaprošenih)pomočeh za iste upravičene stroške.
11. Upravičenec mora imeti sedež v občini Izola, pri naložbah pa mora biti lokacija naložbe na območju občine Izola.
12. DDV ni upravičen strošek.

**II. UKREPI NA PODROČJU GOSPODARSTVA**

**7. člen**

**Splošno**

1) Predmet sofinanciranja na podlagi tega pravilnika so projekti oziroma aktivnosti v okviru naslednjih ukrepov:

1. spodbujanje začetnih investicij in investicij v razširjanje dejavnosti in razvoj;
2. spodbujanje promocijskih aktivnosti podjetij;
3. spodbujanje novih zaposlitev in samozaposlitev;
4. spodbujanje prijav podjetij na mednarodne javne razpise;
5. spodbujanje projektov inovacij;
6. subvencioniranje stroškov za delovanje mladih podjetij;
7. subvencioniranje obrestne mere za dodeljene kredite, stroškov zavarovanja kredita in stroškov odobritve kredita.

2) V posameznem javnem razpisu se določi kateri izmed ukrepov iz prejšnjega odstavka tega člena je predmet sofinanciranja na podlagi javnega razpisa.

3) V posameznem javnem razpisu se lahko določi katera vrsta upravičenih stroškov iz posameznega ukrepa je predmet sofinanciranja ter minimalna oziroma maksimalna višina odobrenih sredstev za posamezni ukrep.

**8. člen**

**Spodbujanje začetnih investicij in investicij v razširjanje dejavnosti in razvoj**

1) Namen ukrepa spodbujanja začetnih investicij in investicij v razširjanje dejavnosti in razvoj je sofinanciranje upravičenih stroškov za materialne in nematerialne investicije.

2) Predmeta ukrepa sta:

* sofinanciranje začetnih investicij,
* sofinanciranje investicij v razširjanje in razvoj.

3) Upravičenci so:

* upravičenci, opredeljeni v prvem odstavku 4. člena tega pravilnika.

4) Upravičeni stroški so:

* stroški materialnih investicij, ki pomenijo investicijo v opredmetena osnovna sredstva (novi stroji in oprema, nakup zemljišč, stroški komunalnega in infrastrukturnega opremljanja zemljišč, stroški gradnje in/ali nakupa objekta);
* stroški nematerialnih investicij, ki pomenijo investicijo v neopredmetena osnovna sredstva (nakup patentov, licenc, znanja in izkušenj – knowhow ali nepatentiranega tehničnega znanja, ter programske opreme).

5) Upravičenci do sredstev so podjetja in samostojni podjetniki s sedežem v občini Izola, ki investirajo v opredmetena osnovna sredstva za ustanovitev, razširitev oziroma razvoj obstoječega obrata v smislu bistvenih sprememb proizvoda ali proizvodnega procesa obstoječega obrata in sicer v predelovalni,storitveni ali razvojno – raziskovalni dejavnosti.

6) Višina sofinanciranja je:

* do 60% upravičenih stroškov posamezne naložbe.

Višina sofinanciranja upravičenih stroškov se določi z javnim razpisom in ne sme presegati 60% upravičenih stroškov posamezne investicije, pri čemer se dodeljene pomoči med seboj seštevajo. Kot vrednost posamezne investicije se štejejo neto stroški investicije (brez DDV).

7) Instrument dodeljevanja sredstev so subvencije.

**9. člen**

**Spodbujanje promocijskih aktivnosti podjetij**

1) Sredstva za promocijske aktivnosti podjetij so namenjena:

* sofinanciranju upravičenih stroškov za udeležbo na določenem sejmu ali razstavi doma ali v tujini in
* sofinanciranju promocijskih akcij podjetij.

»Promocijska akcija« je za potrebe tega pravilnika definirana kot celodnevna prireditev namenjena širši javnosti, na javnem ali zasebnem prostoru kjer podjetje predstavlja svojo dejavnost.

2) Upravičeni stroški so:

* stroški najema sejemskega prostora in postavitve stojnice na sejmu ali razstavi doma ali v tujini za udeležbo na določenem sejmu ali razstavi,
* stroški priprave in organizacije promocijske akcije podjetja (najem tehnične in druge prireditvene opreme, stroški oglaševanja in izdelave promocijskega materiala prireditve, oglaševanje prireditve, stroški programa zunanjih izvajalcev,…).

3) Upravičenci so podjetja, ki imajo sedež v občini Izola in se udeležijo določenega sejma ali razstave doma ali v tujini oziroma izvedejo promocijsko akcijo.

4) Višina sofinanciranja je:

* do 60% upravičenih stroškov posamezne naložbe.

Pri odobritvi sredstev se upoštevajo neto stroški (brez vključenega DDV).

5) Instrument dodeljevanja sredstev so subvencije.

**10. člen**

**Spodbujanje novih zaposlitev in samozaposlitev**

1) Namen sofinanciranja:

* samozaposlitev osebe, ki je bila na Zavodu Republike Slovenije za zaposlovanje –Urad za delo Izola (v nadaljevanju: Zavod) prijavljena kot brezposelna oseba in ima stalno bivališče na območju občine Izola;
* zaposlitev osebe, ki je bila na Zavodu prijavljena kot težje zaposljiva oseba po Pravilniku o izvajanju ukrepov aktivne politike zaposlovanja in je v letu sofinanciranja določena s strani Območne službe ZRSZ, Urada za delo Izola kot prednostna ciljna skupina in ima stalno bivališče na območju občine Izola.

2) Predmet ukrepa je:

* sofinanciranje novih delovnih mest.

3) Upravičeni stroški so:

* stroški za realizacijo samozaposlitve brezposelne osebe;
* stroški dela plače osebe, ki spada v ciljno skupino težje zaposljivih oseb.

4) Pogoji za pridobitev sredstev za realizacijo samozaposlitve so:

* upravičenci do sredstev za realizacijo samozaposlitve so brezposelne osebe, ki so državljani Republike Slovenije, imajo stalno bivališče na območju občine Izola ter so bile prijavljene na Zavodu najmanj 3 mesece pred realizacijo samozaposlitve in v obdobju določenim z razpisom, realizirajo samozaposlitev v okviru programa Zavoda za spodbujanje samozaposlovanja,
* upravičenci do sredstev za samozaposlitev morajo realizirati samozaposlitev na območju občine Izola (poslovni prostori in sedež morata biti na območju občine Izola),
* dejavnost se mora ohraniti na območju občine Izola vsaj 2 leti po realizaciji samozaposlitve. V kolikor se dejavnost ne ohrani na območju občine Izola vsaj 2 leti po realizaciji samozaposlitve, je dolžan prejemnik sredstev vrniti dodeljena sredstva s pripadajočimi obrestmi.

5) Pogoji za pridobitev sredstev za realizacijo zaposlitev so:

* upravičenci do sredstev za realizacijo zaposlitve so delodajalci, ki imajo sedež ali poslovno enoto na območju občine Izola in ki za najmanj eno leto zaposlijo brezposelne osebe, ki so državljani Republike Slovenije, imajo stalno prebivališče na območju občine Izola, so prijavljeni na Zavodu in spadajo v skladu z veljavnimi predpisi o izvajanju ukrepov aktivne politike zaposlovanja v prednostno ciljno skupino,
* v primeru, da se novo zaposlenemu delavcu prekine delovno razmerje iz kateregakoli razloga pred potekom enega leta od sklenitve pogodbe o zaposlitvi, mora prejemnik sredstev, v roku 30 dni od dneva prenehanja zaposlitve, zaposliti novega delavca iz iste ciljne skupine. V kolikor prejemnik sredstev tega ne realizira mora prejemnik dodeljenih sredstev le-ta vrniti skupaj z zakonitimi zamudnimi obrestmi,
* na delovnem mestu, za katero je pridobljena pomoč, mora biti delavec zaposlen vsaj 1 leto po prejemu pomoči,
* novo delovno mesto mora predstavljati neto povečanje števila zaposlenih v primerjavi s povprečjem zadnjih 12 mesecev,
* zaposlitev se dokazuje z overjeno kopijo podpisane Pogodbe o zaposlitvi ter M1/M2 obrazcem, upravičene stroške pa se dokazuje z overjeno kopijo plačilne liste ter potrdilom o plačanih obveznih prispevkih delodajalca za socialno varstvo.

6) Višina sofinanciranja je:

* višina sredstev za novo delovno mesto se določi z javnim razpisom in ne sme presegati 100% upravičenih stroškov.

7) Instrumenti dodeljevanja sredstev so:

* subvencije.

**11. člen**

**Spodbujanje prijav podjetij na mednarodne javne razpise**

1) Sredstva za prijave podjetij na mednarodne javne razpise so namenjena sofinanciranju upravičenih stroškov za pripravo projektov, ki so predmet prijave na mednarodne razpise in so dejansko nastali, so vezani na prijavo ter za katere ima prijavitelj ustrezna dokazila.

2) Upravičeni stroški so:

* + stroški dela osebja, ki dela na pripravi projekta za prijavo na mednarodni razpis. Kot upravičeni stroški se štejejo tisti stroški dela, ki bodo izkazani z izplačilom osebju in ki bodo razvidni iz posebne pogodbe o delu ali pogodbe o zaposlitvi oziroma z aneksom k pogodbi o delu ali k pogodbi o zaposlitvi;
	+ stroški izdelave projektne dokumentacije potrebne za prijavo na mednarodni razpis.

3) Upravičenci:

* podjetje ali združenje, ki ima sedež na območju občine Izola ter na mednarodni razpis prijavi projekt, ki ustreza razpisnim pogojem in je administrativno ustrezen, kar dokazuje z ustreznim potrdilom razpisovalca,
* v primeru skupine podjetij, ki je sklenila dogovor o sodelovanju pri skupnem projektu in je določila nosilno podjetje ali združenje, le-to v imenu skupine nastopa kot prijavitelj na javni razpis in pogodbena stranka.

4) Višina sofinanciranja je:

* skupna višina sredstev ne sme presegati 35% celotnih stroškov prijave. Pri odobritvi sredstev se upoštevajo neto stroški (brez vključenega DDV).

5) Instrumenti dodeljevanja sredstev so:

* subvencije.

**12. člen**

**Spodbujanje projektov inovacij**

1) Sredstva za projekte inovacij so namenjena sofinanciranju upravičenih stroškov za:

* pridobitev patenta, zaščito blagovne znamke ali pridobitev patenta za krajšo dobo;
* izdelavo prototipa;
* raziskovalne projekte, ki so namenjeni razvoju novih produktov, storitev in postopkov za gospodarsko dejavnost.

2) Upravičenci do sredstev so:

* podjetja, ki imajo sedež na območju občine Izola in razpolagajo z vsaj deloma ustvarjeno novo tehnično rešitvijo oziroma želijo opraviti začetni razvoj, ki obsega pripravo raziskovalnih projektov, potrebnih da se preverijo tehnične in druge lastnosti novih tehničnih rešitev predloga inovativnih rešitev. Prijavitelj za delo na prijavljenem projektu lahko zaposli izumitelja novosti ali raziskovalce, ki izpolnjujejo pogoje določene s predpisi o raziskovalni dejavnosti;
* za sofinanciranje upravičenih stroškov za pridobitev patenta, patenta za krajšo dobo, zaščito blagovne znamke in izdelavo prototipa se lahko prijavijo tudi fizične osebe s stalnim bivališčem na območju občine Izola.

3) Upravičeni stroški so:

* stroški za pridobitev patenta;
* stroški za pridobitev patenta za krajšo dobo;
* stroški za zaščito blagovne znamke;
* materialni stroški za izdelavo prototipa;
* stroški dela osebja, ki se ukvarja z raziskovalnimi aktivnostmi na prijavljenem projektu. Kot upravičeni stroški se štejejo tisti stroški dela, ki bodo izkazani z izplačilom in razvidni iz posebne pogodbe o delu ali pogodbe o zaposlitvi oziroma z aneksom k pogodbi o delu ali k pogodbi o zaposlitvi;
* stroški instrumentov in druge specializirane opreme, ki se uporabljajo pri izvedbi prijavljenega projekta.

4) Višina sofinanciranja:

* skupna višina sredstev ne sme presegati 60% vrednosti upravičenih stroškov prijavljenega projekta. Pri odobritvi sredstev se upoštevajo neto stroški (brez vključenega DDV).

5) Instrumenti dodeljevanja sredstev so:

* subvencije.

**13. člen**

**Subvencioniranje stroškov za delovanje mladih podjetij**

1) Namen ukrepa je olajšati delovanje mladih podjetij in spodbuditi nastanek novih. S subvencioniranjem stroškov njihovega poslovanja, bo nastalo ugodno okolje za razvoj podjetništva, zmanjšal se bo obseg t.i. sive ekonomije.

2) Upravičenci do sredstev so:

* do sredstev so upravičene osebe, ki imajo sedež na območju občine Izola, ki so registrirale dejavnost v skladu z obstoječo zakonodajo kot pravne ali fizične osebe ter na trgu opravljajo pridobitno dejavnost,
* do subvencije so upravičeni subjekti, ki imajo registrirano dejavnost manj kot 3 leta,
* podrobnejša merila se določijo z javnim razpisom.

3) Upravičeni stroški:

* stroški za računovodske storitve,
* prispevek za članstvo v obrtni zbornici,
* pavšalni prispevek za pokojninsko in invalidsko zavarovanje.

4) Višina sofinanciranja:

* se določi z javnim razpisom,
* do višine 100% upravičenih stroškov,
* je za posameznega upravičenca največ 3 leta.

5) Instrumenti dodeljevanja sredstev so:

* subvencije.

**14. člen**

**Subvencioniranje obrestne mere za dodeljene kredite,**

**stroškov zavarovanja kredita in stroškov odobritve kredita**

1. Namen ukrepa je spodbuditi naložbe v gospodarstvu in s tem zagotoviti večje možnosti za gospodarski razvoj podjetništva v občini.

2) Pogoji:

* subvencijo obrestne mere, vključno s stroški zavarovanja in stroški odobritve posojil lahko pridobijo prosilci, ki imajo med viri financiranja zagotovljenih najmanj 20% lastnih sredstev,
* investicija, ki je predmet subvencije, se mora ohraniti v občini Izola vsaj 5 let po njenem zaključku,
* subvencionira se obrestna mera za odobrena kratkoročna in dolgoročna posojila ter posojila po pogodbah o finančnem najemu za osnovna sredstva (razen osebnih avtomobilov),
* subvencionirajo se stroški zavarovanja ter odobritve kratkoročnih in dolgoročnih posojil ter posojil po pogodbah o finančnem najemu za osnovna sredstva (razen osebnih avtomobilov).

3) Upravičeni stroški:

* strošek nakupa, urejanja in opremljanja zemljišča za gradnjo poslovnih prostorov,
* strošek nakupa, graditve ali adaptacije poslovnih prostorov, namenjenih za poslovno dejavnost,
* strošek nakupa opreme in generalne obnove obstoječe opreme,
* stroški izdelave projektne in investicijske dokumentacije.

Davek na dodano vrednost se ne šteje med upravičene stroške.

4) Višina sofinanciranja:

* se določi z javnim razpisom,
* do 60% realnih obresti v tekočem letu oziroma maksimalno 2.000 EUR na vlagatelja,
* do 60% stroškov zavarovanja in stroškov odobritve kredita, oziroma maksimalno 600 EUR na vlagatelja,
* višina pomoči ne sme presegati 60% upravičenih stroškov investicije.

5) Instrumenti dodeljevanja sredstev so:

* subvencije.

**III. POSTOPEK DODELJEVANJA FINANČNIH SPODBUD**

**15. člen**

**(letni nabor ukrepov)**

1) Višina sredstev za izvedbo ukrepov se za vsako leto določi s proračunom, nabor ukrepov pa določi župan s sklepom.

**16. člen**

**(način dodeljevanja pomoči)**

1) Pomoči se dodeljuje na podlagi letno izvedenega javnega razpisa, ki ga izvede občina. V javnem razpisu se podrobneje določijo kriteriji in merila ter način uveljavljanja in koriščenja sredstev.

2) Občina je dolžna poročati ministrstvu, pristojnemu za nadzor državnih pomoči, o višini dodeljenih sredstev po upravičencih in namenih.

3) Prejemniki pomoči bodo skladno z Uredbo Komisije ES, št. 1998/2006 z dne 15.12.2006 o uporabi členov 87 in 88 pogodbe pri pomoči »de minimis« (Uradni list Evropske skupnosti, št. L379/5) obveščeni, da gre pri dodeljeni pomoči za pomoč »de minimis«.

**17. člen**

**(strokovna komisija)**

1) Postopek javnega razpisa vodi organ občine Izola, pristojen za razvoj podjetništva in gospodarstva (v nadaljevanju: pristojni organ).

2) Pristojni organ opravlja naloge, ki so potrebne, da se izvede postopek dodeljevanja finančnih spodbud, zlasti pa:

* pripravi predloge javnega razpisa in razpisne dokumentacije;
* zagotovi objavo javnega razpisa oziroma razpisne dokumentacije;
* ugotavlja vsebinsko in formalno popolnost in pravočasnost vlog;
* zahteva dopolnitev formalno nepopolnih vlog;
* ugotavlja izpolnjevanje pogojev za dodelitev sredstev;
* vodi zapisnike sej komisije;
* izdaja ustrezne upravne akte.

3) Posamezne naloge v postopku dodeljevanja sredstev opravlja strokovna komisija, ki jo imenuje župan. Naloge komisije so:

* pripravi predloge meril javnega razpisa in razpisne dokumentacije;
* potrditev predloga javnega razpisa in razpisne dokumentacije;
* odpiranje prispelih vlog;
* beleženje morebitnih pomanjkljivosti vlog, ugotovljenih ob odpiranju;
* ocenjevanje vlog;
* na predlog pristojnega organa rešuje strokovna vprašanja, ki se pojavijo v postopku dodeljevanja sredstev. O strokovnih vprašanjih komisija odloča z večino glasov navzočih članov. V primeru enakega števila glasov za in proti se glas predsedujočega šteje dvojno;
* na podlagi izvedenega postopka ugotovi število točk, ki jo prejme posamezna vloga, kdo so upravičenci za dodelitev sredstev ter višino sredstev, ki jo prejme posamezni upravičenec;
* dajanje predlogov pristojnemu organu.

4) Glede interesne povezanosti predsednika in članov komisije s prijavitelji oziroma prejemniki sredstev se uporabljajo določbe veljavnih predpisov s področja postopkov o izvrševanju proračuna.

**18. člen**

**(javni razpis)**

1) Javni razpise objavi v javnem glasilu Občine Izola in na spletni strani Občine Izola.

2) Javni razpis mora vsebovati zlasti:

1. ime in sedež občine, ki dodeljuje sredstva,
2. pravno podlago za izvedbo javnega razpisa,
3. predmet javnega razpisa,
4. navedbo osnovnih pogojev za kandidiranje na javnem razpisu in meril, s pomočjo katerih se med tistimi, ki izpolnjujejo pogoje, izberejo prejemniki sredstev,
5. okvirno višino sredstev, ki so na razpolago za predmet javnega razpisa,
6. določitev obdobja, v katerem morajo biti porabljena dodeljena sredstva oziroma roki, če je predvideno zaporedno dodeljevanje sredstev,
7. rok, do katerega morajo biti predložene vloge za dodelitev sredstev,
8. datum odpiranja vlog za dodelitev sredstev oziroma datumi odpiranja vlog, če je v javnem razpisu predvideno zaporedno odpiranje le-teh,
9. rok, v katerem bodo potencialni prejemniki – upravičenci obveščeni o izidu javnega razpisa,
10. kraj, čas ter osebo, pri kateri lahko zainteresirani dvignejo razpisno dokumentacijo,
11. drugo.

3) V kolikor je za določen ukrep manjše število vlog, kot je razpoložljivih sredstev, se razpoložljiva sredstva s sklepom župana lahko prerazporedijo na drug ukrep znotraj okvira javnega razpisa.

**19. člen**

**(razpisna dokumentacija)**

1) Prijavitelji lahko podajo vlogo na javni razpis izključno na obrazcih razpisne dokumentacije.

2) Obvezni sestavni deli razpisne dokumentacije so:

* opredelitev ukrepov, ki so predmet javnega razpisa;
* okvirna višina sredstev, ki so na razpolago za predmet javnega razpisa;
* način določanja deleža sredstev, ki jih prejme posamezni prejemnik sredstev;
* vzorec pogodbe;
* navedba potrebnih dokumentov, ki jih mora prijavitelj predložiti kot dokazilo, da je upravičen do sredstev;
* navedba meril za ocenjevanje vlog;
* navedba o tem, kdo z odločbo odloči o dodelitvi sredstev in kdo o pritožbi zoper to odločbo.

3) Z javnim razpisom se lahko določijo tudi drugi obvezni sestavni deli razpisne dokumentacije.

**20. člen**

**(vloga)**

1) Vloga javni razpis mora biti dostavljena do roka, ki je določen v objavi javnega razpisa. Vloga mora biti označena na način določen z javnim razpisom.

**21. člen**

**(odpiranje vlog, zapisnik )**

1) Odpiranje prejetih vlog za dodelitev sredstev vodi komisija in se izvede v roku, ki je predviden v javnem razpisu.

2) O delu komisije mora pristojni organ sproti voditi zapisnik, ki mora vsebovati:

* naslov, prostor in čas zasedanja komisije;
* imena prisotnih članov komisije;
* imena oziroma naziv prijaviteljev po vrstnem redu odpiranja vlog;
* ugotovitve o popolnosti vlog;
* morebitne pomanjkljivosti vlog.

Zapisnik podpiše predsednik komisije.

**22. člen**

**(popolnost vloge)**

1) Vloga je formalno popolna, če vsebuje vse obrazce in zahtevane priloge, ki jih določa razpisna dokumentacija. Vloga je vsebinsko popolna, če je prijavljen projekt oziroma aktivnost skladen s posameznim ukrepom oziroma upravičenimi stroški.

**23. člen**

**(prepozne, nepopolne vloge)**

1) Prepozne vloge, vloge, ki niso oddane na obrazcih razpisne dokumentacije in vsebinsko nepopolne vloge, s sklepom zavrže pristojni organ.

2) Prijavitelje, katerih vloge na razpis niso formalno popolne, pristojni organ v roku petih dni od dneva odpiranja vlog pisno pozove, naj vloge dopolnijo. Rok za dopolnitev ne sme biti daljši od petnajst dni. Nepopolne vloge, ki jih prijavitelji v postavljenem roku ne dopolnijo, zavrže pristojni organ s sklepom. Po preteku roka iz tega odstavka dodatne dopolnitve vlog niso možne.

3) Zoper sklep iz prvega in drugega odstavka tega člena je možna, v petnajstih dneh od vročitve sklepa, pritožba na župana.

**24. člen**

**(ocenjevanje)**

1) Komisija opravi strokovni pregled pravočasnih in popolnih vlog ter jih oceni na podlagi pogojev in meril, ki so bili navedeni v razpisu oziroma razpisni dokumentaciji. Komisija mora o opravljanju strokovnega pregleda vlog in o njihovem ocenjevanju voditi zapisnik.

2) Na podlagi rezultatov ocenjevanja vlog komisija pripravi predlog prejemnikov sredstev in razdelitve sredstev, ki ga podpiše predsednik komisije. Predlog se posreduje pristojnemu organu.

**25. člen**

**(višina dodeljenih sredstev)**

1) Višina sredstev, ki se dodeli posameznemu upravičencu, se določi na podlagi določb iz tega pravilnika in razpisa, rezultatov ocenjevanja vseh vlog, višine zaprošenih sredstev s strani upravičenca ter višine razpoložljivih sredstev.

**26. člen**

**(odločba)**

1) Po prejemu predloga iz 16. člena tega pravilnika, pristojni organ izda odločbe, s katerimi odloči o dodelitvi razpisanih sredstev.

2) Zoper odločbo iz prejšnjega odstavka tega člena je možna, v petnajstih dneh od njene vročitve, pritožba na župana. Vložena pritožba ne zadrži podpisa pogodb z ostalimi izbranimi prejemniki sredstev.

3) Pritožbeni razlog ne morejo biti postavljena merila za ocenjevanje vlog, ki so objavljena v javnem razpisu.

**27. člen**

**(objava seznama prejemnikov sredstev)**

1) Po dokončnosti odločb iz prejšnjega člena tega pravilnika, pristojni organ objavi seznam prejemnikov sredstev na spletni strani občine.

**28. člen**

**(pogodba)**

1) Na podlagi odločbe o dodeljenih sredstvih upravičenec z občino sklene pogodbo, s katero se podrobneje uredijo način in pogoji koriščenja dodeljenih sredstev.

2) Pristojni organ posreduje prejemniku sredstev odločbo o dodelitvi sredstev ter ga hkrati pozove k podpisu pogodbe. Če se prejemnik sredstev v petnajstih dneh od prejema poziva nanj ne odzove, se šteje, da je vlogo na razpis umaknil.

**29. člen**

**(izguba pravice do dodelitve sredstev, nerazdeljena sredstva)**

1) Prejemnik sredstev izgubi pravico do dodelitve sredstev oziroma sorazmernega dela sredstev, v kolikor v roku, določenem z javnim razpisom ne realizira, oziroma ne realizira v celoti projektov oziroma aktivnosti, za katere so mu bila z odločbo sredstva dodeljena.

2) Razpisana sredstva, ki ostanejo iz razlogov iz prejšnjega odstavka tega člena nerazdeljena, se lahko dodelijo prejemnikom sredstev, ki so v roku, določenem z javnim razpisom, v celoti realizirali projekte oziroma aktivnosti. Predlog prejemnikov sredstev in razdelitve še nerazdeljenih sredstev pripravi komisija in ga posreduje pristojnemu organu. O dodelitvi nerazdeljenih sredstev odloči pristojni organ z odločbo.

3) V primeru, da prijavitelj ne realizira prijavljenega projekta oziroma aktivnosti, v naslednjem javnem razpisu ne more pridobiti sredstev na podlagi tega pravilnika.

**30. člen**

**(vračilo sredstev)**

1) Prejemnik mora vrniti prejeta sredstva v občinski proračun skupaj z zakonitimi zamudnimi obrestmi v naslednjih primerih:

* če so bila dodeljena sredstva delno ali v celoti nenamensko porabljena,
* če je prejemnik v postopku javnega razpisa navajal lažne podatke, na podlagi katerih so mu bila sredstva dodeljena,
* v drugih primerih določenih s pogodbo.

2) V primeru iz prvih dveh alinej prejšnjega odstavka tega člena, prejemnik ne more več pridobiti novih sredstev na podlagi tega pravilnika.

**IV. NADZOR NAD PORABO SREDSTEV**

**31. člen**

1) Nadzor nad izvajanjem aktivnosti oziroma projektov in nad namensko porabo dodeljenih sredstev opravlja pristojni organ.

**32. člen**

1) Če v pogodbi ni drugače določeno, morajo prejemniki sredstev najkasneje do roka, določenega v pogodbi, občini predložiti:

* poročilo in dokazila o izvedenih aktivnostih oziroma projektih, za katere so jim bila dodeljena sredstva;
* dokazila o namenski porabi sredstev.

**V. PREHODNE IN KONČNE DOLOČBE**

**33. člen**

1) Z dnem uveljavitve tega pravilnika preneha veljati Pravilnik o dodeljevanju proračunskih sredstev za pospeševanja razvoja drobnega gospodarstva in obrti v občini Izola (Uradne objave Občine Izola, št. 14/00, 19/02)

**34. člen**

1) Ta pravilnik prične veljati z dnevom objave v Uradnih objavah Občine Izola.

Številka: 300-1/2013

Datum: 26. 9 2013

 Ž u p a n

**mag. Igor K O L E N C**